Gospod

\_\_\_\_\_\_\_\_\_\_\_\_\_\_\_\_

E: \_\_\_\_\_\_\_\_\_\_\_\_\_\_

Številka: 090-79/2020/4

Datum: 21. 9. 2020

Zadeva: Interpretacija ZDIJZ – odgovor ministrstva

Zveza: vaše zaprosilo z dne 19. 8. 2020

**Spoštovani,**

v dopisu z dne 19. 8. 2020 ste zaprosili za podrobnejša pojasnila glede nastanka materialnih stroškov pri anonimizaciji dokumentov, preden jih organi pošiljajo prosilcem, po Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1).

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ, posreduje nezavezujoče mnenje glede obdelave dokumentarnega gradiva ob predpostavki dostopnosti organa do ustreznih računalniških aplikacij/orodij.

V prvem vprašanju vas zanima, kako naj ravna organ v primeru, ko prosilec po ZDIJZ zaprosi za posredovanje dokumenta, ki vsebuje 20 strani, in se nahaja pri organu v papirnati obliki in kako naj ravna, če zaprosi le za prvo stran tega dokumenta. Dokument želi prosilec prejeti v elektronski obliki.

Glede na to, da na originalnem dokumentu posegi niso dovoljeni, mora organ oziroma uradna oseba organa originalni dokument najprej kopirati, nato pa kopijo ustrezno anonimizirati (npr. »barvanje s flomastrom črne barve«). Ker je prekrite podatke na tako anonimiziranem dokumentu mogoče razbrati z vpogledom proti viru svetlobe je treba tak dokument (anonimizirano kopijo) ponovno kopirati ali skenirati (in shraniti v računalnik). Papirna kopija anonimizirane kopije se nato lahko posreduje prosilcu v papirni obliki, skeniran dokument pa se prosilcu posreduje po elektronski pošti. V kolikor želi prosilec le prvo stran dokumenta, se na zgoraj opisani način obdela le prva stran dokumenta. Posebej pa poudarjamo, da če želi prosilec pred podajo zahteve za posredovanje dokumenta, v ta dokument osebno vpogledati je treba najprej celotni dokument anonimizirati, po anonimizaciji kopirati in šele tako pripravljen dokument dati na voljo prosilcu za vpogled. Vpogled v neanonimizirane dokumente (oziroma je omogočena identifikacija prekritih podatkov) po ZDIJZ ni dovoljen.

Drugo vprašanje se nanaša na anonimizacijo in posredovanje dokumentov, ki se pri organu nahajajo v elektronski obliki. V takem primeru dokument, ki je predmet zahteve prosilca organ oziroma uradna oseba organa anonimizira npr. s programom Foxit Reader/Adobe Professional, in sicer tako, da se določeni podatki na dokumentu (ki je v PDF formatu) prekrijejo s poljubnimi kvadratki. Anonimiziran dokument se nato preko ukaza/zavihta PFD print shrani, s čemer se vsebina anonimiziranega dokumenta zaklene. Tako obdelan dokument je primeren za pošiljanje po elektronski pošti. Brez »zaklenitve« anonimiziranega dokumenta se le ta lahko na nasprotni strani deanonimizira.

Lep pozdrav,

Pripravil: Urška Gorenc, univ. dipl. prav.

Ciril Repnik vodja službe po pooblastilu

sekretar

Poslati:

- naslovniku po E-pošti: \_\_\_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) –ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)